Radarom!

miniatiūra

Radarom! – nacionalinė paramos Ukrainai akcija, kurią nuo 2023 metų organizuoja LRT kartu su nevyriausybinėmis organizacijomis „Blue/Yellow", „Laisvės TV", „Stiprūs kartu" ir „1K fondas". Akcija tapo viena didžiausių paramos akcijų Lietuvos istorijoje.

 Tikslai ir veikla 

„Radarom! „ tikslas yra Ukrainos ginkluotųjų pajėgų rėmimas, kovai su Rusijos ginkluotosiomis pajėgomis. Priklausomai nuo akcijos, buvo perkama:
 Daugiafunkciai taktiniai radarai oro erdvės stebėjimui
 Antidronai ir individualūs antidronai
 Saugaus kario komplektai
 Dronai ir priešdroninės sistemos

Visos akcijos vyksta vasario mėnesį, paminint Rusijos invazijos į Ukrainą metines.

 Akcijų istorija 

 2023 metų akcija 

Pirmoji „Radarom! „ akcija vyko 2023 metų sausio 30 d. – vasario 24 d. Jos metu buvo siekiama surinkti lėšų daugiafunkciams taktiniams radarams įsigyti.

Vasario 3 dieną per vieną valandą (8–9 val. ryto) buvo surinktas vienas milijonas eurų, kurį padvigubino technologijų įmonė „Tesonet“.

Iš viso 2023 metų akcijos metu surinkta 14 244 547,5 euro, už kuriuos nupirkta:
 17 radarų (trimis daugiau nei planuota)
 4 padidinto pravažumo transporto priemonės mobiliesiems radarams
 Mokymai radarų naudotojams Ukrainoje
 69 antidronai ir jų priedai

 2024 metų akcija 

Antroji akcija vyko 2024 metų sausio 24 d. – vasario 24 d. Jos metu buvo renkami pinigai saugaus kario komplektams, pagamintiems Lietuvos įmonių „Brolis Semiconductors“ ir „NT Service".

2024 metų akcijoje surinkta 8 563 316 eurų, už kuriuos įsigytas 1141 saugaus kario komplektas. Kiekvieną saugaus kario komplektą sudarė:
 Naktinio matymo prietaisas
 Lazerinis taikiklis
 Individualus antidronas

 2025 metų akcija 

Trečioji akcija vyko 2025 metų vasario 3–24 dienomis. Jos metu buvo renkami pinigai dronų ir antidronų, pagamintų Lietuvoje ir Ukrainoje, pirkimui.

2025 metų akcijoje surinkta 5 737 028 eurai. Iki 2025 metų gegužės jau perduota 1 830 dronų, iš kurių 1 505 – FPV dronai, bei 100 antidronų.

 Organizatoriai 

Akcijos organizatoriai:
 Lietuvos nacionalinis radijas ir televizija (LRT) – akcijos sumanytojas ir pagrindinis organizatorius
 „Blue/Yellow" – nevyriausybinė organizacija, įkurta 2014 metais, atsakinga už įrangos atranką ir pirkimą
 „Laisvės TV" – internetinė televizija
 „Stiprūs kartu" – visuomeninė organizacija
 „1K fondas" – labdaros fondas (dalyvavo pirmojoje akcijoje)

 Valstybės institucijų palaikymas 

Akcijas aktyviai palaiko aukščiausio lygio valstybės pareigūnai. 2025 m. vasario 23 d. Lietuvos Respublikos Prezidentas Gitanas Nausėda oficialiai kreipėsi į „Radarom! " akcijos dalyvius specialiu vaizdo pranešimu.
Prezidentas išreiškė pasididžiavimą Lietuva ir kiekvienu, kuris remia Ukrainą.

Ministrė Pirmininkė Ingrida Šimonytė 2023 metų akcijos metu pabrėžė, kad aukų rinkimas yra investicija į Lietuvos saugumą.

Seimo Pirmininkė Viktorija Čmilytė-Nielsen pažymėjo, kad tokios paramos akcijos stiprina Lietuvos lyderystės vaidmenį tarptautinėje arenoje.

 Tarptautinė veikla 

 Kijevas 
2024 m. vasario 20 d. Lietuvos valstybės atkūrimo dienos minėjimo metu Lietuvos ambasadoje Kijeve „Radarom! „ akcija buvo oficialiai pristatyta aukščiausio lygio Ukrainos pareigūnams.

Akciją pristatė Edmundas Jakilaitis (LRT žurnalistas, laidų vedėjas) ir Jonas Ohmanas (organizacijos „Blue/Yellow“ įkūrėjas). Renginio metu pirmieji akcijos surinkti saugaus kario paketai buvo perduoti Ukrainos kariams.

 Paryžius 
2024 m. vasario 23 d. Rusijos karo prieš Ukrainą antrųjų metinių išvakarėse Lietuvos ambasadoje Paryžiuje atidaryta kolektyvinė prancūzų ir ukrainiečių fotografijų paroda Les Voix de la Liberté („Laisvės balsai“), kurios metu buvo renkamos aukos „Radarom! " akcijai.

Paroda pristatė 10 fotografų (3 ukrainiečių ir 7 prancūzų) darbus, vaizduojančius Ukrainos palaikymo demonstracijas Paryžiuje nuo 2022 m. vasario 24 d. Parodos metu lankytojams buvo suteikta galimybė paremti „Radarom! „ akciją.

 Reikšmė 

Visos trys akcijos kartu surinko daugiau nei 28,5 milijono eurų.

Apie „Radarom! „ yra sukurtas dokumentinis filmas „Radarom! Bendrumo galia“, režisuotas Indrės Zelbaitės-Ciesiūnienės.

 Nuorodos 
 Oficialus akcijos puslapis
 „Blue/Yellow“ organizacijos puslapis

 Šaltiniai 

Kategorija:Lietuvos užsienio politika
Kategorija:Rėmimas